Nuuskommentaar: Afkophoenders op loop in SA | Maroela Media
Daar gaan selde of ooit 'n dag verby in hierdie land waar die ANC en sy leiers of kornuite nie op 'n naragtige wyse toon dat die land regeer word op 'n manier wat aan 'n span afkophoenders herinner nie. Hoenders waarvan die kop afgekap is kan nogal aardige manewales maak.
Wat gister egter besonders maak, is dat die ANC in sy poging om te beredder, net nog dieper in die gemors trap.
Die ANC, by monde van sy hoofsweep Jackson Mthembu, kritiseer die verwikkelinge binne die SAUK, maar in die proses demonstreer hy dat hy en die ANC nie die vaagste idee het van 'n onderskeid tussen party en staat / regering nie. Hy wil onder meer die minister en die raad (wat veronderstel is om aan die parlement verslag te doen), voor die ANC daag.
Jacob Zuma, in sy hoedanigheid as president van die ANC, help met ANC-verkiesingsveldtogte, maar herhaal in die proses 'n stelling dat die ANC sal regeer tot Jesus weer kom. Teoloë en kerkleiers het hom in die verlede erg hieroor gestriem, maar Zuma "verweer" hom deur te sê die ANC is onder meer deur verskeie pastore geseën. In die proses openbaar Zuma 'n afgryslike onkunde oor hoe die Christelike godsdiens werk.
Die minister van internasionale betrekkinge, Maite Nkoana-Mashabane, gee tydens 'n mediakonferensie in effek toe dat sy (en dus die regering) eintlik niks van Brexit en die implikasies daarvan weet nie. Later probeer haar kommunikasiespan skadebeheer toepas deur te sê die minister was nie ernstig nie. Dit gebeur kort nadat die minister, in 'n onderhoud op Al Jazeera, haar naam erg met 'n plank geslaan het weens haar onkunde oor belangrike sake.
Kort na Suid-Afrika met lande soos Rusland en China saamgespan het om 'n VN-resolusie oor internetvryheid met wysigings te probeer keer, probeer die land sy optrede "regverdig." Veral China is nou kort-kort in die nuus oor drakoniese optredes teen die vryheid van spraak en dit is nie nou 'n goeie tyd om in hierdie konteks met China geassosieer te word nie. Die verduideliking dat die konsepwysigings verband hou met pogings om rassisme in Suid-Afrika te kriminaliseer, hou ook min steek teen die agtergrond dat die regering met sy rasbenepenheid en openlike rassediskriminasie flink help om die klimaat vir rassisme te skep. Voorts blink 'n instansie soos die SA Menseregtekommissie uit in die proses van onewehandigheid. Daar word met 'n ton bakstene op wittes toegesak wat hulle aan rassisme skuldig maak, maar wanneer swart mense presies dieselfde doen, word dit geïgnoreer. Iemand moet eers 'n klag indien. Toe die Vryheidsfront Plus wel 'n klag teen Zuma indien, het die saak so byna in die niet verdwyn toe Zuma 'n spertyd geïgnoreer het. Toe die VF+ druk uitoefen daaroor, het die saak opnuut aandag geniet en Zuma het weer 'n spertyd gekry. Dié keer het Zuma wel formeel vir uitstel gevra (en dit gekry).
Om alles te kroon het die TLU SA en vennote ook gister die eerste ses maande van die jaar se syfers vir plaasmoorde en plaasaanvalle bekend gemaak. Volgens die syfers was plaasmoorde in die eerste ses maande van vanjaar 44% meer as in die ooreenstemmende tyd verlede jaar en plaasaanvalle het met 39% toegeneem. So ver vasgestel kan word, het die regering in al elf amptelike tale dawerend oor dié syfers geswyg.
Afkophoenders beland in die pot, maar die ANC probeer verbete wal gooi en soveel as moontlik plek op die soustrein vir uitverkorenes verseker – wat die afkophoenders insluit. Soos met elke verkiesing, besoek ANC-ringkoppe agtergeblewe gemeenskappe en hoor "belangstellend" die mense se griewe en probleme aan, net om weer te verseker dat dit dié keer gaan aandag geniet.
Die leerkurwe vir die suksesvolle bedryf van 'n grondwetlike demokrasie is gans te stadig onder die leiding van Zuma – indien daar hoegenaamd van 'n leerkurwe gepraat kan word as vordering en agteruitgang teen mekaar gemeet word.
Die harde oordele wat die Amerikaanse ambassadeur in Suid-Afrika, Michael Froman, in 'n verslag uitspreek oor veral die regering, is onrusbarend teen die agtergrond van toekomstige kredietgraderings. Die verslag staan teen die agtergrond van die AGOA-ooreenkoms, waarby Suid-Afrika ook enorme handelsvoordele vir handel met die VSA geniet. Onder die knelpunte wat Froman uitlig, is wydverspreide korrupsie in SA (na jare se versekerings dat dit vasgevat word), onvoldoende immigrasiebeheer, hoë vlakke van geweld teen vroue en kinders, die ongelyke standaarde tussen skole, 'n ondeursigtige tenderproses en swak polisiewerk.
Met soveel teenspoed, was gister nie 'n goeie dag vir Suid-Afrika nie. Ongelukkig het dit te veel die norm geword.
More Herman. Jy verwoord die algehele chaos pragtig! Beter kan niemand dit se nie. Dankie.
Dit wys net weer dat die ANC, en nie die parlement nie, die land regeer.
En om te dink die 'onderhandelaars' het gedink dit gaan anders wees as in die res van Afrika!
Suid-Afrika en Zimbabwe vervloei. Herman jy beledig die afkophoenders… gewoonlik word hul koppe nie deur hulself afgekap nie. Die kaart van moeder aarde lyk nou so: onder le Antarktika, boontoe op Chaotika en bo dit, die Sahara-woestyn en effe bontoe op, Narkotika… net duskant die Noordpool.